ΟΜΟΣΠΟΝΔΙΑ ΑΓΡΟΤΙΚΩΝ ΣΥΛΛΟΓΩΝ ΠΡΕΒΕΖΑΣ
Η ΟΑΣΠ μπροστά στα μεγάλα προβλήματα που αντιμετωπίζουν οι αγρότες, κτηνοτρόφοι και μελισσοκόμοι της περιοχής, καλεί τον κόσμο να βρίσκεται σε αγωνιστική ετοιμότητα το επόμενο διάστημα, ώστε μέσα από συλλογικές διαδικασίες να αποφασίσουμε τα βήματα διεκδίκησης και κλιμάκωσης του αγώνα. Γνωρίζοντας καλά ότι μόνο όταν ο αγροτικός κόσμος διεκδίκησε οργανωμένα τα δίκαια αιτήματα του, βρήκε λύσεις για να μείνει στα χωράφια και την παράγωγη του. 
Σαν οργανωμένο κίνημα αγροτών μέσω της Πανελλαδικής Επιτροπής τον Μπλόκων(ΠΕΜ) μπορούμε σήμερα να βγαίνουμε στο δρόμο δικαιωμένοι, καθώς όλα αυτά τα χρονιά παλεύουμε με τόνους λάσπης στην πλάτη μας. Μας κατηγορούσαν ως «υποκινουμένους», με εκφράσεις όπως  «κάθε χρόνο τα ίδια», ενώ ταυτόχρονα στήνουν σε πολλές περιοχές  αγροτοδικεία εις βάρος των συναδέλφων μας παλιότερες κινητοποιήσεις.
Σήμερα επιβεβαιώνεται με πάταγο ότι όσα διεκδικούσαμε όλα τα προηγούμενα χρονιά, όπως να συνδεθεί η επιδότηση με την παράγωγη, όπως να διασφαλιστεί κατώτατο εγγυημένο εισόδημα στους παραγωγούς, να μειωθεί το κόστος παραγωγής ώστε ο λαός να τρέφετε με φθηνά και ποιοτικά προϊόντα, βρίσκουν την απόλυτη δικαίωση. 
Ο αγώνας τον αγροτών είναι αγώνας όλων των εργαζομένων. Ό,τι βιώνουμε είναι το αποτέλεσμα αυτής της πολιτικής της ΚΑΠ της ΕΕ που υλοποιούν όλες οι κυβερνήσεις. Αυτή η πολιτική μας διώχνει από το χωράφι μας, μας αφήνει χωρίς μέτρα προστασίας από ασθένειες όπως η ευλογιά και ο καταρροϊκός πυρετός , χωρίς αποκαταστάσεις στις υποδομές, στο έλεος των καιρικών φαινομένων και των πυρκαγιών.
 	Αυτή η πολιτική είναι που προωθεί και το "νέο μοντέλο αγρότη", του επιχειρηματία αγρότη, που στόχο έχει την συγκέντρωση της γης και της παραγωγής σε λίγα χέρια αυξάνοντας  τα κέρδη των βιομηχάνων και των μεγαλοπαραγωγών, κλέβοντας  τον μόχθο της δουλειάς μας.
Αυτή η πολιτική ευθύνεται για το σκάνδαλο του ΟΠΕΚΕΠΕ που αναδείξαμε τόσες φορές. Απαιτούμαι να βγουν όλα τα ονόματα όσων φάγανε τα εκατομμύρια στις πλάτες μας στην δημοσιότητα και να αποδοθούν οι ποινικές και οι πολιτικές ευθύνες για το σκάνδαλο. 
Το σκάνδαλο στον ΟΠΕΚΕΠΕ, η παύση πληρωμών στις επιδοτήσεις, οι μειωμένες επιδοτήσεις ,οι καταστροφές από τις πυρκαγιές στο νομό, τα ζητήματα του ΕΛΓΑ και οι ανεπαρκείς αποζημιώσεις, η χαμηλή παραγωγή λόγω των κλιματικών συνθηκών, οι εξευτελιστικές τιμές των προϊόντων σε συνδυασμό με το δυσβάσταχτο κόστος παραγωγής, αλλά και η ζωονόσος της ευλογιάς και του καταρροϊκού πυρετού  που ξεκληρίζει το κτηνοτροφικό κεφάλαιο της χώρας, έχουν οδηγήσει σε οικονομικό αδιέξοδο τους αγρότες.
Ειδικότερα στην  κτηνοτροφία, τα μέτρα της κυβέρνησης είναι ελλιπή και καθυστερημένα, αφού η νόσος συνεχίζει να «θερίζει» σε διάφορες περιοχές της χώρας, με αποτέλεσμα ολόκληρα κοπάδια να οδηγούνται στη θανάτωση. Την ίδια ώρα κυβέρνηση και περιφερειακή αρχή κουνάνε το δάκτυλο στους κτηνοτρόφους με επικλήσεις στην «ατομική ευθύνη», μετακυλούν στις πλάτες τους το κόστος για την αγορά απολυμαντικών και άλλων μέσων αντιμετώπισης, ενώ απειλούν με μέτρα καταστολής και εγκλεισμού των ζώων. 
Οι κτηνοτρόφοι απαιτούν να παρθούν μέτρα ανάσχεσης της νόσου και κυρίως να σταματήσουν οι μαζικές θανατώσεις των κοπαδιών. Είναι  επιτακτική ανάγκη να γίνει εμβολιασμός των ζώων με επιστημονικά κριτήρια, αλλά και άμεσα να δοθούν αποζημιώσεις στο 100% της ζημιάς που έχουν υποστεί όσοι θανάτωσαν τα κοπάδια τους προκειμένου να μπορέσουν να επιβιώσουν και να παραμείνουν στην παραγωγή. 
Ταυτόχρονα,  οι κτηνοτρόφοι ταλανίζονται από την εμφάνιση κρουσμάτων καταρροϊκού πυρετού σε κοπάδια αιγοπροβάτων. Μια ασθένεια που θα μπορούσε να έχει αντιμετωπιστεί, αν δεν υπήρχαν ελλείψεις στο εμβόλιο. Επιπλέον η οικονομική επιβάρυνσή για την αντιμετώπιση της ασθένειας για την αγορά των αναγκαίων φαρμάκων και την προμήθεια των απαραίτητων αντιβιοτικών κ.α. είναι έξοδα που επιβαρύνουν αποκλειστικά τους ίδιους τους κτηνοτρόφους.
Δίπλα σε αυτά, έρχεται να προστεθεί και το ελαιοκομικό μητρώο. Ένας ακόμα γραφειοκρατικός βραχνάς για τους παραγωγούς, που έχει προκαλέσει ανησυχία στους ελαιοπαραγωγούς, καθώς προβλέπει προστιματα και επιπλέον έξοδα. Γνωρίζουμε  ότι κάθε μητρώο είτε σήμερα με το ελαιοκομικό είτε παλιότερα το αμπελουργικό και το μελισσοκομικό, στην πραγματικότητα μάζεψε την παράγωγη σε λίγα χεριά και επιδείνωσε την θέση των βιοπαλαιστών αγροτών.
ΑΠΑΙΤΟΥΜΕ
· Να καταβληθούν τώρα όλα τα χρωστούμενα χρήματα από την κυβέρνηση από επιδοτήσεις και αποζημιώσεις  .
· Ουσιαστικές αποζημιώσεις για τα ζώα, αλλά και το χαμένο εισόδημα των κτηνοτρόφων, εμβολιασμός των ζώων, αποκατάσταση του ζωικού κεφαλαίου, στελέχωση των υπηρεσιών και έλεγχοι. 
· Η επιδότηση να δίνεται στην πραγματική παραγωγή και το ζωικό κεφάλαιο.
·  Να αποδοθούν πολιτικές και ποινικές ευθύνες για το σκάνδαλο στον ΟΠΕΚΕΠΕ και να δοθούν τα ονόματα στη δημοσιότητα. 
· Μείωση του κόστους παραγωγής στη βάση των διεκδικήσεων που προβάλλουμε.
· Κατώτερες εγγυημένες τιμές που θα καλύπτουν το κόστος.
· Αλλαγή του κανονισμού του ΕΛΓΑ ώστε να ασφαλίζει και να αποζημιώνει την παραγωγή και το κεφάλαιο στο 100% από όλους τους φυσικούς κινδύνους και νόσους.
·  Να δοθούν άμεσα οι αποζημιώσεις σε όλους όσους έχουν υποστεί ζημίες και στους πυρόπληκτους του νομού.

Η ΟΑΣΠ απευθύνει κάλεσμα προς τους Αγρότες και στους συλλόγους τους ,να πάρουν αποφάσεις συμμετοχής στη πανελλαδική απεργία της Τετάρτης 1 Οκτώβρη.

